**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  11 – 2 – 2025

**ΑΜΑΡΟΥΣΙΟΥ Αρ. Πρ.:** 55

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [www.syllogosekpaideutikonpeamarousiou.gr](http://www.syllogosekpaideutikonpeamarousiou.gr)

**ΠΡΟΣ : ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής Κοινοποίηση: Τα μέλη του Συλλόγου μας, Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Καταγγελία για κλήση σε ακρόαση της αναπληρώτριας προϊσταμένης του 2ου ΚΕ.Δ.Α.Σ.Υ Α΄ Αθήνας».**

Το Δ.Σ. του Συλλόγου Εκπαιδευτικών Π. Ε. Αμαρουσίου καταγγέλλει τον Περιφερειακό Διευθυντή Εκπαίδευσης Αττικής για την κλήση σε ακρόαση, τη Δευτέρα 17 του Φλεβάρη στις 10.00 π.μ. της αναπληρώτριας προϊσταμένης του 2ου ΚΕ.Δ.Α.Σ.Υ, Α΄ Αθήνας, σχετικά με τη συμμετοχή της στην Απεργία – Αποχή που έχει κηρύξει η Ολομέλεια των Προέδρων της ΔΟΕ και η οποία έχει επικυρωθεί από την 93η Γενική Συνέλευση του κλάδου. Είχαν προηγηθεί δύο ακόμα κλήσεις σε ακρόαση (23/12 και 27/12), για τις οποίες ζητήθηκε και πάρθηκε αναβολή. Και οι δύο ημερομηνίες είχαν επιλεγεί ώστε να αποτραπεί ένα μεγάλο κινηματικό γεγονός στήριξης της συναδέλφισσας.

Ο Περιφερειακός Δ/ντής Πρ. & Δευτ. Εκπ/σης Αττικής, εφαρμόζοντας με ιδιαίτερο ζήλο την πολιτική και τις οδηγίες του Υπουργείου Παιδείας, χρησιμοποιεί την πρακτική της αλήστου μνήμης εποχής: «Περάστε από το τμήμα δι’ υπόθεσιν σας» με σκοπό να εκφοβίσει. Είναι ο ίδιος που εφαρμόζει τις πολιτικές διάλυσης της δημόσιας παιδείας με συγχωνεύσεις, 25άρια τμήματα, περικοπές στα τμήματα ΖΕΠ, στην ειδική αγωγή και τα ολοήμερα. Είναι ο ίδιος που τους τελευταίους μήνες έχει πρωταγωνιστήσει στην προσπάθεια δίωξης των αγωνιζόμενων εκπαιδευτικών.

Η κλήση σε ακρόαση είναι πράξη παράνομη καθώς αντιβαίνει σε μια από τις βασικές συνδικαλιστικές κατακτήσεις, το δικαίωμα της απεργίας, που κατοχυρώνεται από το Σύνταγμα. Έχει σκοπό να μετατρέψει σε πειθαρχικό αδίκημα τη συμμετοχή στην Απεργία – Αποχή, και αποτελεί συνέχεια των αλλεπάλληλων εκφοβιστικών εγκυκλίων, των δεκάδων προσφυγών του ΥΠΑΙΘΑ στα δικαστήρια ενάντια στις απεργίες των εκπαιδευτικών. Οι απειλές, κλήσεις σε ακροάσεις, καθαιρέσεις στελεχών και παραπομπές σε πειθαρχικά έρχονται μετά το «χαστούκι» των αποφάσεων των διοικητικών εφετείων και τις πρώτες μονιμοποιήσεις νεοδιόριστων (ΠΕ Α΄ Αθήνας και Δυτική Αττική, ΔΕ Χανιά) που, καταρρίπτοντας τον εκβιασμό της σύνδεσης της μονιμοποίησης με την αξιολόγηση, γκρεμίζουν τον εκβιασμό του υπουργείου και ορίζουν πως, με το κλείσιμο τις διετίας, οι νεοδιόριστοι πρέπει να μονιμοποιούνται.

Η ένταση του αυταρχισμού και της επίθεσης στα δικαιώματά μας δεν μας εκπλήσσει. Όσο δυσκολεύονται να εφαρμόσουν την πολιτική τους, τόσο εντείνουν τις αυθαιρεσίες, τις πιέσεις και τους εκφοβισμούς. Κυβέρνηση και ΥΠΑΙΘΑ βλέποντας πως οι αγωνιστικές διαθέσεις των εκπαιδευτικών δεν κάμπτονται αλλά συνεχίζουν δυναμικά τον αγώνα ενάντια στην ιδιωτικοποίηση και διάλυση της δημόσιας παιδείας απαντούν με την κλιμάκωση της τρομοκρατίας,

Καταγγέλλουμε με τον πιο κατηγορηματικό τρόπο τις άθλιες και εκδικητικές συμπεριφορές. Τους δηλώνουμε πως η συναδέλφισσα αλλά και όλοι/ες οι διωκόμενοι συνάδελφοι/ισσες θα έχουν πλήρη κάλυψη νομική και συνδικαλιστική. Τέλος, δηλώνουμε τέλος σε κάθε κατεύθυνση ότι θα προστατεύσουμε τους εκπαιδευτικούς με όλους τους τρόπους για το νόμιμο δικαίωμά τους να συμμετέχουν στην Απεργία – Αποχή. Οι αγωνιζόμενοι εκπαιδευτικοί δεν εκφοβίζονται. Θα είμαστε στο πλευρό τους και όποιος το επιχειρήσει θα βρει μπροστά του ολόκληρο το εκπαιδευτικό κίνημα!

- Καλούμε τον ΠΔΕ Αττικής σε άμεση ανάκληση της κλήσης σε ακρόαση.

- Όλοι/ες όλες στην Παράσταση Διαμαρτυρίας, τη Δευτέρα 17 Φεβρουαρίου στις 9.30 π.μ. στην Περιφερειακή Διεύθυνση Εκπαίδευσης Αττικής, Ξενίας 24, για να απαιτήσουμε την ανάκληση της κλήσης σε ακρόαση της συναδέλφισσας.

- Καλούμε το Δ.Σ. της Δ.Ο.Ε. να εκδώσει σχετική ανακοίνωση και να στηρίξει με την παρουσία του την κινητοποίηση.

